Compania Națională de Administrare Rutiere a anunțat că așa-zisa listă a camerelor de rovinietă transformate în radare fixe reprezintă un fake news, transmite Sibiu100.ro.
Pe rețelele sociale a început să circule o așa-zisă listă în care se susținea că ar fi enumerate camere pentru rovinietă transformate în camere fixe. CNAIR a dezmințit informația și a precizat că lista reprezintă un fake news.
"Este un fake news. Lista aceea este cea a camerelor pentru rovinietă, care nu au nicio legătură cu proiectul e-SIGUR, pentru că acesta presupune cu totul altfel de camere, alte softuri, este cu totul altceva", a declarat purtătorul de cuvânt al CNAIR, Alin Șerbănescu.
CNAR susține că are în plan un proiect de montare a aproximativ 500 de radare, până în 2026, pe drumurile pe care le administrează.
Compania spune că acestea vor fi radare de informare – altfel spus, panouri LED care afișează viteza cu care circulă conducătorul auto care trece prin dreptul lor. Ele vor fi operate de Poliția Română, singura instituție care poate să dispună măsuri pentru a sancționa cazurile de depășire a vitezei legale.